**Ridică miza**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Stau și te-aștept, îmi ies din minți,

E rândul tău să intri-n joc,

S-arunci valetul și s-alinți

Decarul, fi-va cu noroc.

Filezi ușor și la soroc

Plusezi pe clipele cuminți,

Eu te privesc, ridic ad-hoc

Miza – patru povești fierbinți.

Simt în stomac fluturi cu dinți

Și fantezii se-aprind pe loc,

Mă cred un puști fără părinți

Uitat pe scara unui bloc.

- Mi-a luat un timp să înţeleg

Că-ntârziind te ţin pe foc,

Dar tu, iubite, eşti strateg,

Nu te bazezi doar pe noroc.

Când mă priveşti n-am cum să neg

Că diamantul din inel

L-am pus ca miză şi aleg

S-ajung departe... Tu la fel?

Iar dacă pierdem amândoi,

Când părul mi-l desprinzi din coc

Şi-l laşi pe umerii mei goi

Să-ţi aminteşti că nu mă joc.

Ioan Grigoraș Liliana Trif